CELEX: 32020D1479
Language: sk
Date: 2020-10-14 00:00:00
Title: Vykonávacie rozhodnutie Komisie (EÚ) 2020/1479 zo 14. októbra 2020, ktorým sa stanovujú zoznamy priorít na vypracovanie sieťových predpisov a usmernení pre elektrinu v rokoch 2020 – 2023 a pre plyn v roku 2020 (Text s významom pre EHP)

15.10.2020   
               
               
                  SK
               
               
                  Úradný vestník Európskej únie
               
               
                  L 338/10
               
            
         VYKONÁVACIE ROZHODNUTIE KOMISIE (EÚ) 2020/1479
         zo 14. októbra 2020,
         ktorým sa stanovujú zoznamy priorít na vypracovanie sieťových predpisov a usmernení pre elektrinu v rokoch 2020 – 2023 a pre plyn v roku 2020
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 715/2009 z 13. júla 2009 o podmienkach prístupu do prepravných sietí pre zemný plyn, ktorým sa zrušuje nariadenie (ES) č. 1775/2005 (1), a najmä na jeho článok 6 ods. 1,
         so zreteľom na nariadenie Európskeho parlamentu a Rady (EÚ) 2019/943 z 5. júna 2019 o vnútornom trhu s elektrinou (2), a najmä na jeho článok 59 ods. 3,
         keďže:
         
                     (1)
                  
                  
                     Vypracúvanie a vykonávanie sieťových predpisov a usmernení má zásadný význam pre úplnú integráciu vnútorného trhu s energiou. Pravidlá vnútorného trhu s elektrinou a plynom vytvárajú inštitucionálny rámec pre prípravu sieťových predpisov. Tieto inštitucionálne predpoklady sa nedávno zlepšili vďaka novej koncepcii trhu s elektrinou, predovšetkým prijatím nariadenia (EÚ) 2019/943 ako súčasti balíka opatrení v oblasti čistej energie pre všetkých Európanov (3). Na tento účel Agentúra pre spoluprácu regulačných orgánov v oblasti energetiky (ďalej len „ACER“), európske siete prevádzkovateľov prenosových sústav a prepravných sietí (ďalej len „ENTSO“), európsky subjekt prevádzkovateľov distribučných sústav (ďalej len „subjekt PDS EÚ“) a Komisia úzko spolupracujú so všetkými relevantnými zainteresovanými stranami.
                  
               
                     (2)
                  
                  
                     Oblasti, v ktorých možno vypracúvať sieťové predpisy, sú stanovené v článku 59 ods. 1 a 2 nariadenia (EÚ) 2019/943 a v článku 8 ods. 6 nariadenia (ES) č. 715/2009. Okrem možnosti vypracovať sieťové predpisy môže Komisia z vlastnej iniciatívy vypracovať aj usmernenia. Oblasti, v ktorých možno vypracúvať usmernenia, sú stanovené v článku 61 ods. 2 nariadenia (EÚ) 2019/943 a v článku 23 ods. 1 nariadenia (ES) č. 715/2009. V súlade s článkom 59 ods. 3 nariadenia (EÚ) 2019/943 a článkom 6 ods. 1 nariadenia (ES) č. 715/2009 má Komisia najprv vypracovať zoznamy priorít s určením oblastí, ktoré sa majú zahrnúť do vypracovania sieťových predpisov. Zoznamy priorít sa majú zostavovať každé tri roky v sektore elektriny a každý rok v plynárenstve.
                  
               
                     (3)
                  
                  
                     Komisia už prijala v sektore elektriny harmonizované pravidlá týkajúce sa prideľovania kapacity a riadenia preťaženia, prepojenia výrobcov, pripájania odberu, jednosmerného prúdu vysokého napätia, prideľovania dlhodobej kapacity, prevádzky sústavy, požiadaviek a postupov v stavoch núdze a obnovy prevádzky, ako aj zabezpečovania rovnováhy.
                  
               
                     (4)
                  
                  
                     Okrem toho boli v plynárenskom sektore prijaté harmonizované pravidlá pre postupy riadenia preťaženia, prideľovanie kapacity, zabezpečovanie rovnováhy, interoperabilitu a výmenu údajov, ako aj harmonizované štruktúry taríf za prepravu.
                  
               
                     (5)
                  
                  
                     V cielenej konzultácii so zainteresovanými stranami (4) podporila väčšina zainteresovaných strán vývoj harmonizovaných pravidiel v sektore elektriny, pokiaľ ide o kybernetickú bezpečnosť a flexibilitu na strane odberu. V plynárenskom sektore podporili zainteresované strany prednostné dokončenie už začatej práce a zdôraznili význam riadneho a koordinovaného vykonávania sieťových predpisov a usmernení.
                  
               
                     (6)
                  
                  
                     Zoznam priorít na roky 2020 – 2023 zohľadňuje odpovede zainteresovaných strán, nové výzvy v oblasti kybernetickej bezpečnosti, ako aj potrebu transparentného a nediskriminačného trhu s flexibilitou a v sektore elektriny zahŕňa harmonizované pravidlá kybernetickej bezpečnosti i flexibility na strane odberu.
                  
               
                     (7)
                  
                  
                     Okrem toho, berúc do úvahy odpovede zainteresovaných strán a prebiehajúce vykonávanie existujúcich pravidiel v plynárenskom sektore, neboli na rok 2020 v tomto sektore identifikované žiadne nové oblasti, kde by sa mali vypracovať sieťové predpisy alebo usmernenia,
                  
               PRIJALA TOTO ROZHODNUTIE:
         
            Článok 1
            Zoznam priorít na vypracovanie harmonizovaných pravidiel v sektore elektriny na roky 2020 – 2023 je takýto:
            
                        a)
                     
                     
                        sektorové pravidlá týkajúce sa kybernetickobezpečnostných aspektov cezhraničných tokov elektriny vrátane pravidiel spoločných minimálnych požiadaviek, plánovania, monitorovania, podávania správ a krízového riadenia;
                     
                  
                        b)
                     
                     
                        pravidlá týkajúce sa flexibility na strane odberu vrátane pravidiel týkajúcich sa agregácie, uskladňovania energie a obmedzovania odberu.
                     
                  
         
            Článok 2
            Na rok 2020 nie sú určené žiadne nové oblasti, v ktorých by sa mali vypracovať sieťové predpisy a usmernenia pre plynárenský sektor.
         
         
            Článok 3
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 14. októbra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 211, 14.8.2009, s. 36.
         
            (2)  Ú. v. EÚ L 158, 14.6.2019, s. 54.
         
            (3)  Oznámenie Komisie Európskemu parlamentu, Rade, Európskemu hospodárskemu a sociálnemu výboru, Výboru regiónov a Európskej investičnej banke – Čistá energia pre všetkých Európanov (COM/2016/0860 final).
         
            (4)  Odpovede sú uverejnené na adrese: https://ec.europa.eu/energy/consultations/consultation-establish-priority-list-network-codes_en.